池口移舟入江再泊十里頭潘家灣阻風不止
作者：楊萬里
朝代：宋

paragraphs: 北風五日吹江練，江底吹翻作江面。
大波一跳入天半，粉碎銀山成雪片。
五日五夜無停時，長江倒流都上西。
計程一日二千里，今踰灩澦到峨眉。
更吹兩日江必竭，却將海水來相接。
老夫蚤知當陸行，錯料一帆超十程。
如今判却十程住，何策更與陽侯爭。
水到峨眉無去處，下梢不到忘歸路。
我到金陵水自東，只恐從此無南風。